SJ Njebjelčicy – SJ Chrósćicy 1:7 (0:4)
Při horcym wjedrje witaše Njebjelčanski koparski cyłk minjenu njedźelu dalšeho sylneho přećiwnika. Chróšćenjo ze štyrjomi čěskimi hrajerjemi partiju wot spočatka postajachu a hižo po dźesać mjeńšinach přez Žura a hóstneho Čecha z 2:0 nawjedowachu. Dwě do tři šansy sej Njebjelčenjo přiwšěm nadźěłachu. Po rjanym přihoće Lejnarta pak Ričel přesłabje wotzamkny. A po spěšnym a dobrym posłuženju Čornaka přez Cyža storči Chróšćanski wrotar nisku třělwu z poslednim zasadźenjom k róžkej. Hišće do połčasa zwyšichu hosćo přez Zahrodnika a znowa Žura na 4:0.
Po přestawce docpě sylnje hrajacy Žur z hłójčkowanjom po wólnym kopje swoje třeće wrota. Čestne wrota za SJ Njebjelčicy poradźichu so młodemu Ričlej, kiž přewiny wrotarja z wysokej třělwu (63.). Na to pak hnydom zaso Čech do čorneho trjechi, a kónčny wuslědk 1:7 postaji pjeć mjeńšin pozdźišo Runt. Z mjerwjeńcy před Chróšćanskej klětku pak njedóstašej Ričel a Lejnart bul do klětki (73.). A w poslednjej mjeńšinje wotwobara hóstny wrotar nisku třělwu Čornaka runje hišće tak na wrotowej liniji.
lim_Latn szl_Latn szl_Latn